ระเบียบ ก.พ. ว่าด้วยการให้เงินเพิ่มสำหรับตำแหน่งที่มีเหตุพิเศษตำแหน่งเลขาธิการคณะกรรมการป้องกันและปราบปรามการฟอกเงิน พ.ศ. 2552

ระเบียบ ก
ระเบียบ ก.พ.
ว่าด้วยการให้เงินเพิ่มสำหรับตำแหน่งที่มีเหตุพิเศษ
ตำแหน่งเลขาธิการคณะกรรมการป้องกันและปราบปรามการฟอกเงิน
พ.ศ. ๒๕๕๒
 

โดยที่เป็นการสมควรวางระเบียบว่าด้วยการให้เงินเพิ่มสำหรับตำแหน่งที่มีเหตุพิเศษตำแหน่งเลขาธิการคณะกรรมการป้องกันและปราบปรามการฟอกเงิน
สำนักงานป้องกันและปราบปรามการฟอกเงิน

อาศัยอำนาจตามความในมาตรา
๘ (๕) และมาตรา ๓๘ แห่งพระราชบัญญัติระเบียบข้าราชการพลเรือน พ.ศ. ๒๕๕๑ ก.พ.
โดยความเห็นชอบของกระทรวงการคลัง จึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบ
ก.พ. ว่าด้วยการให้เงินเพิ่มสำหรับตำแหน่งที่มีเหตุพิเศษตำแหน่งเลขาธิการคณะกรรมการป้องกันและปราบปรามการฟอกเงิน
พ.ศ. ๒๕๕๒

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกระเบียบว่าด้วยการให้เงินเพิ่มสำหรับตำแหน่งที่มีเหตุพิเศษตำแหน่งเลขาธิการคณะกรรมการป้องกันและปราบปรามการฟอกเงิน
พ.ศ. ๒๕๔๓

ข้อ ๔ ในระเบียบนี้
เลขาธิการ หมายถึง
เลขาธิการคณะกรรมการป้องกันและปราบปรามการฟอกเงิน
ต.ป.ง. หมายถึง
เงินเพิ่มสำหรับตำแหน่งที่มีเหตุพิเศษ ตำแหน่งเลขาธิการคณะกรรมการป้องกันและปราบปรามการฟอกเงิน

ข้อ ๕ ให้เลขาธิการ
ซึ่งเป็นข้าราชการพลเรือนสามัญประเภทบริหารระดับสูง ได้รับ ต.ป.ง. ในอัตราเดือนละ
๓๐,๐๐๐ บาท

ข้อ ๖ เลขาธิการ ซึ่งจะได้รับ ต.ป.ง. ตามข้อ ๕
ต้องปฏิบัติหน้าที่หลักของตำแหน่งที่ดำรงอยู่
ตามที่กำหนดไว้ในกฎหมายว่าด้วยการป้องกันและปราบปรามการฟอกเงิน

ข้อ ๗ ในกรณีที่เลขาธิการปฏิบัติหน้าที่หลักของตำแหน่งที่ดำรงอยู่ไม่เต็มเดือนในเดือนใด
ให้ได้รับ ต.ป.ง.
สำหรับเดือนนั้นตามส่วนจำนวนวันที่ได้ดำรงตำแหน่งและปฏิบัติหน้าที่หลักของตำแหน่งดังกล่าว
ถ้าในเดือนใดไม่ได้ปฏิบัติหน้าที่หลักของตำแหน่งที่ดำรงอยู่ไม่มีสิทธิได้รับ
ต.ป.ง. สำหรับเดือนนั้น ทั้งนี้
เว้นแต่เป็นผู้ได้รับอนุญาตให้ลาตามระเบียบว่าด้วยการลาของข้าราชการ

ข้อ ๘ ในกรณีที่เลขาธิการได้รับอนุญาตให้ลา
การจ่ายเงิน ต.ป.ง. ระหว่างลา
ให้เป็นไปตามหลักเกณฑ์และวิธีการจ่ายเงินเดือนระหว่างลาที่กำหนดไว้ในกฎหมายว่าด้วยการจ่ายเงินเดือน

ข้อ ๙ การรับ ต.ป.ง.
กรณีอื่นนอกจากที่กำหนดไว้ในระเบียบนี้ ให้เสนอ ก.พ. พิจารณาอนุมัติเป็นกรณี ๆ ไป


ประกาศ ณ วันที่ ๑๑
มิถุนายน พ.ศ. ๒๕๕๒
อภิสิทธิ์ เวชชาชีวะ
นายกรัฐมนตรี
ประธาน ก.พ.

















































[๑] ราชกิจจานุเบกษา
เล่ม ๑๒๖/ตอนพิเศษ ๑๐๕ ง/หน้า ๑/๒๗ กรกฎาคม ๒๕๕๒